
A rémhírterjesztés mint a szólásszabadság egyik büntetőjogi korlátja

A kutatásom fókuszában az a kérdés állt, hogy a jelenlegi büntetőjogi szabályozás keretei között megvalósulhat-e a különleges jogrend ideje alatt elkövethető új Btk. 337. § (2) bekezdése szerinti rémhírterjesztés deliktuma, tekintettel arra, hogy jelenleg az orosz-ukrán háborúval összefüggésben van veszélyhelyzeti állapot Magyarországon. E kérdés megválaszolása érdekében elsősorban a történeti, illetve a jogösszehasonlítás kutatási módszertanát alkalmaztam.
A fogalmi keretrendszer ismertetése során amellett érveltem, hogy mely élethelyzetek esetén indokolt az egész országot közveszély színhelyévé minősíteni (pl. egy szomszédos országban történő atombaleset esetében). A nagy nyilvánosság alatt rámutattam arra, hogy milyen komoly problémák merülhetnek fel abban az esetben, amennyiben az elkövető többek között IP-címet elrejtő VPN-t használ. A szólás- és véleménynyilvánítás szabadságának jogtörténeti fejlődésének részletes bemutatását követően a jogirodalom és -gyakorlat mentén összevetettem a köznyugalom mint jogi tárgy fogalmi elemeit.
A rémhírterjesztés büntetőjogi szabályozásának történeti áttekintése során bemutattam e deliktum szabályozásának fejlődését a Csemegi-kódextől (1878) kezdődően egészen a 2020-as COVID-19 világjárványig. A történelmi korszakokat felölelő áttekintés során kiemelt figyelmet fordítottam arra, hogy a korabeli büntetőjogi szabályozás mennyire volt képes a köznyugalom mint jogi tárgy védelmére, valamint hogy ennek érdekében arányosan került-e korlátozásra a szólásszabadság.
A Btk. 337. § (2) bekezdése szerinti rémhírterjesztés alkalmazhatóságának vizsgálatát követően bemutattam azt a csekély joggyakorlatot, ami e deliktummal összefüggésben megjelent Magyarországon. Az elbíráló bíróságokról és a jogerős büntetési tételekről egy külön összegző táblázatot készítettem.
Summa Summarum, a kutatásom eredményeként megállapítottam, hogy a dolgozat elkészülésének időpontjában, azaz 2024. 12. 10-én a törvényi tényállási elemekből kiindulva mivel hazánk jelenleg nem fejt ki aktív védekezői tevékenységet az orosz-ukrán háborúval összefüggésben, ezért az ezzel kapcsolatos rémhírek nem valósíthatják meg a rémhírterjesztés deliktumát, mert ellenkező esetben az a szólásszabadság aránytalan korlátozásával járna. 



